Phêⁿ Chèng-bín

**Phêⁿ Chèng-bín** (), sī Tâi-oân ê chêng iá-kiû soán-chhiú, phian-miâ "Chhiá-chhiah (Hôa-gí: 恰恰)", "Hóe-chheⁿ-lâng",
"Hóe-chheⁿ Chhiá", hō͘ Sè-kài Pāng-lúi-kiû Liân-bêng kiò-chò "Tiong-chit sian-siⁿ", mā hőng kiò-chò "kok-bîn kiû-chheⁿ", chìn-ji̍p chit-pāng liáu-āu bat chò kòe chiàⁿ-gōa-iá-chhiú, āu-lâi tau̍h-tau̍h-á pìⁿ-chò kò͘-tēng tam-jīm it-lúi-chhiú, bóe-á chò chí-tēng táⁿ-kek khah chē.

2019 nî 9 goe̍h 29 tī Tâi-tiong Chiu-chè Iá-kiû-tiûⁿ kí-hêng ín-thè-sài, pēng-chhiáⁿ tī hit-nî ê kùi-āu-sài (2019 nî 10 goe̍h 17) chèng-sek kiat-sok tī Hiaⁿ-tī ê 19-nî chit-gia̍p soán-chhiú seng-gâi, āu-lâi chiâⁿ-chò 2019 nî Sè-kài Iá-kiû 12-kiông Sài Tiong-hôa-tūi táⁿ-kek kiam siú-pī kàu-liān. 2019 nî 12 goe̍h 20 kong-pò͘, ín-thè liáu-āu ê Phêⁿ Chèng-bín tùi 2020 nî khai-sí tam-jīm Tiong-sìn Hiaⁿ-tī hù-léng-tūi kiam lông-tiûⁿ chú-koán. 2023 nî 5 goe̍h 10 hō, Tiong-sìn Hiaⁿ-tī hiông-hiông soan-pò͘ hō͘ Phêⁿ Chèng-bín chiap-jīm Tiong-sìn Hiaⁿ-tī it-kun chóng-kàu-liān. Tī hit-nî kiû-kùi kiat-sok liáu-āu tio̍h kái chò jī-kun chóng-kàu-liān kiam lông-tiûⁿ chú-koán.

## Seng-gâi
Phêⁿ Chèng-bín tī 2001 nî ê Kùi-chho͘ Soán-siù-hōe lāi-té hō͘ Hiaⁿ-tī Chhiūⁿ kéng-tio̍h, chiâⁿ-chò hit-tang ê soán-siù chiōng-goân, sī "Jī-tāi Chhiūⁿ" ê sêng-oân. Bat kah tūi-iú Tân Tì-oán, Chhòa Hong-an 3-ê ha̍p-chheng "N̂g-kim 3-kiàm-kheh", āu-lâi koh kah Tân Tì-oán, Tân Koàn-jīm 3-ê hőng kiò-chò "Sin N̂g-kim 3-kiàm-kheh", chit-pāng seng-gâi āu-kî kah Chiu Su-chê, Lîm Ui-chō͘ chiâⁿ-chò Hiaⁿ-tī chú-le̍k ê tiong-sim thûi-á-chhiú. Tī 2005 nî kiû-kùi, bat in-ūi ka-kī piáu-hiān bô hó chőaⁿ siū-khì khì tûi piàn-tiān-siuⁿ, chō-sêng chhiú-bīn kut-chi̍h, m̄-koh iu-goân ta̍t-sêng Tiong-hôa Chit-pāng táⁿ-kek-ông ê saⁿ-liân-pà, i 5-pái tit-tio̍h nî-tō͘ táⁿ-kek-ông, sī Tiong-chit siōng chē ê kiû-oân.

Tī 2016 nî kiû-kùi kiat-sok liáu-āu, Tiong-sìn Hiaⁿ-tī kiû-thoân tī 2017 nî 1 goe̍h 20 soan-pò͘ kah Phêⁿ Chèng-bín koh chhiam-tēng chi̍t-hūn chóng-kè-ta̍t 3,600 bān-kho͘ Sin-tâi-phiò ê 6-nî ha̍p-iok, pau-hâm 2-tang kiû-oân-iok kah 4-tang kàu-liān-iok, kî-tiong tam-jīm kiû-oân ê kî-kan, goe̍h-kip 70 bān-kho͘, ta̍k-nî 840 bān-kho͘, lēng-gōa koh ū 240 bān-kho͘ ê kek-lē chióng-kim, 2-nî lóng-chóng 2,160 bān-kho͘; nā choán-jīm kàu-liān, chêng 2-tang goe̍h-kip 15 bān-kho͘, lēng-gōa koh ū ta̍k-nî kok-lāi-gōa pôe-hùn hùi-iōng 300 bān-kho͘, ta̍k-nî sin-súi kah pôe-hùn hùi-iōng sī 480 bān-kho͘, 2-nî lóng-chóng 960 bān-kho͘, āu-2-tang goe̍h-kip 20 bān-kho͘, ta̍k-nî sin-súi 240 bān-kho͘, 2-nî lóng-chóng 480 bān-kho͘.

2018 nî 6 goe̍h 5 hō, Phêⁿ Chèng-bín piáu-sī chit-tang ē sī i siōng-bóe chi̍t-pái chham-ka bêng-seng-sài, koh-lâi tio̍h ē kā bú-tâi niū hō͘ khah siàu-liân ê kiû-oân. M̄-koh in-ūi liân-bêng āu-lâi kái-piàn kui-tēng, só͘-í 2019 nî chiah-sī Phêⁿ Chèng-bín bêng-seng-sài ê siōng-bóe chi̍t-tang. Seng-gâi bêng-seng-sài jîn-khì-ông 15-liân-pà, m̄-nā sī Tiong-chit sú-siōng siōng chē, mā sī chham-sài siōng chē pái ê kiû-oân.

2019 nî 1 goe̍h 30, Phêⁿ Chèng-bín piáu-sī beh tī 2019 nî kiû-kùi kiat-sok liáu-āu ín-thè, ín-thè-ji̍t ē tī 9 goe̍h 29. Tiong-sìn Hiaⁿ-tī kiû-thoân piáu-sī ē tī hit-lé-pài kí-pān ín-thè-sài, pēng-chhiáⁿ tī hit-nî ê kiû-saⁿ téng-koân, choân-pō͘ kā chhiah-jī "CHIA 23", piáu-sī tùi Phêⁿ Chèng-bín 19-tang í-lâi ê kèng-ì. 9 goe̍h 29, Phêⁿ Chèng-bín ín-thè-sài khip-ín 20,223-ê koan-chiòng ji̍p-tiûⁿ, phah-phòa hit-tang-chūn ê Tiong-hôa Chit-pāng ji̍p-tiûⁿ jîn-sò͘ kì-lo̍k.

2022 nî 8 goe̍h 28, Bí-kok chit-pāng Tāi-liân-bêng Niú-iok Tōa-to͘-hōe "Tâi-oân ji̍t", Phêⁿ Chèng-bín chhēng í-chêng kiû-oân sî-kî ê 23-hō Hiaⁿ-tī kiû-saⁿ tam-jīm khai-kiû ka-pin, thè Tâi-oân ji̍t oa̍h-tāng khai-kiû, mā chiâⁿ-chò thâu-chi̍t-ê hőng iau-chhiáⁿ khai-kiû ê Tiong-chit pún-thó͘ tāi-piáu soán-chhiú.

2023 nî 4 goe̍h 2 hō, Tī Chiu-chè Iá-kiû-tiûⁿ kah Bī-choân Liông ê pí-sài khai-sí chìn-chêng, Tiong-sìn Hiaⁿ-tī kiû-thoân kí-hêng pōe-hō ín-thè gî-sek, kā i kú-tn̂g í-lâi sú-iōng ê pōe-hō "23" chèng-sek lia̍t chò kiû-thoân thè-hiu pōe-hō. 5 goe̍h 10 hō, Tiong-sìn Hiaⁿ-tī hiông-hiông kā chóng--ê ōaⁿ-tiāu, Phêⁿ Chèng-bín chiâⁿ-chò Tiong-sìn Hiaⁿ-tī ê chóng-kàu-liān, lo̍h-bóe Tiong-sìn Hiaⁿ-tī tī 2023 nî kiû-kùi bô-hoat-tō͘ ji̍p-khì kùi-āu-sài, thiau-chiàn 3-liân-pà sit-pāi. 12 goe̍h 29, Tiong-sìn Hiaⁿ-tī soan-pò͘ hō͘ Hirano Keiichi () tam-jīm 2024 nî sin-kiû-kùi ê chóng-kàu-liān, goân-pún ê chóng-kàu-liān Phêⁿ Chèng-bín choán-jīm jī-kun chóng-kàu-liān kiam lông-tiûⁿ chú-koán. tī 2024 nî nî-bóe, koh tam-jīm 2024 nî Sè-kài Iá-kiû 12-kiông Sài Tiong-hôa Sêng-pāng-tūi ê táⁿ-kek kàu-liān, lo̍h-bé tit-tio̍h Tâi-oân tī 3-tōa-sài (Keng-tián-sài, 12-kiông, Ò-ūn) ê thâu-chi̍t-ê koan-kun.

## Sêng-pāng Kok-chhiú Keng-le̍k

* 1997 nî Hô-lân Káng-kháu-poe
* 1998 nî Sè-kài-poe Iá-kiû-sài
* 1999 nî Ka-ná-tāi Lô-kang-poe
* 2000 nî Tāi-iông-poe 4-kok 5-kiông Sêng-pāng Iau-chhiáⁿ-sài
* 2000 nî Haarlem-poe Kok-chè Iá-kiû Iau-chhiáⁿ-sài
* 2002 nî Hú-san A-ūn
* 2002 nî Chiu-chè-poe Iá-kiû-sài
* 2003 nî A-chiu Iá-kiû Kím-phiau-sài
* 2004 nî A-tián Ò-ūn
* 2007 nî Sè-kài-poe Iá-kiû-sài
* 2007 nî A-chiu Iá-kiû Kím-phiau-sài
* 2008 nî Pak-kiaⁿ Ò-ūn Chu-keh-sài
* 2008 nî Pak-kiaⁿ Ò-ūn
* 2009 nî Sè-kài Iá-kiû Keng-tián-sài
* 2010 nî Kńg-chiu A-ūn
* 2013 nî Sè-kài Iá-kiû Keng-tián-sài Chu-keh-sài
* 2013 nî Sè-kài Iá-kiû Keng-tián-sài

## Te̍k-sû Kì-lo̍k
* 2002 nî chiâⁿ-chò Tiong-chit tē-2-ê ta̍t-sêng tan-kùi 3-ki móa-lúi choân-lúi-táⁿ ê kiû-oân.
* 2014 nî 5 goe̍h 4 hō, chiâⁿ-chò Tiong-hôa Chit-pāng sú-siōng thâu-chi̍t-ê ta̍t-sêng "chhian-an pah-hong nn̄g-pah-thau" ê kiû-oân (1,423-an, 163-hong, 200-thau).
* 2016 nî 6 goe̍h 20, tùi sin-lâng-nî khai-sí liân-sòa 16-tang ji̍p-soán bêng-seng-sài, jî-chhiáⁿ liân-sòa 12-tang chiâⁿ-chò jîn-khì-ông, chhòng-chō liân-bêng kì-lo̍k.
* 2016 nî 8 goe̍h 13, tī Tâi-tiong Chiu-chè Iá-kiû-tiûⁿ tùi-chiàn Thóng-it Sai, 4-kio̍k-hā hō͘ Kang Sîn-àn sa̋n-sín, sī seng-gâi tē-**941**-pái hőng sa̋n-sín, chhiau-kòe Tiuⁿ Thài-san chiâⁿ-chò liân-bêng sú-siōng hőng sa̋n-sín siōng chē pái ê kiû-oân.
* 2016 nî 10 goe̍h 29, í Tâi-oân Tōa-sài tē-1-tiûⁿ kah tē-2-tiûⁿ tan-tiûⁿ MVP ê piáu-hiān, chiâⁿ-chò 2016 nî Tâi-oân Tōa-sài pāi-tūi iu-siù kiû-oân, mā sī seng-gâi tē-2-pái tit-tio̍h pāi-tūi iu-siù-kiû-oân, chhòng-chō liân-bêng kì-lo̍k, pēng-chhiáⁿ í 38-hòe koh 84-kang chiâⁿ-chò Tiong-hôa Chit-pāng nî-hòe siōng tōa ê pāi-tūi iu-siù kiû-oân.
* 2017 nî 8 goe̍h 9 hō, tī Táu-la̍k Iá-kiû-tiûⁿ tùi-chiàn Hù-pang Hān-chiòng, 7-kio̍k-hā hō͘ Loree sa̋n-sín, sī seng-gâi tē-1,000-pái hőng sa̋n-sín, chiâⁿ-chò liân-bêng sú-siōng thâu-chi̍t-ê hőng sa̋n-sín 1000-pái ê kiû-oân.
* 2017 nî 8 goe̍h 15 tùi-chiàn Lamigo Thô-oân, 7-kio̍k-siōng bīn-tùi Lîm Kok-jū, phah chhut chiàⁿ-chhiú-pêng ê an-táⁿ, chiâⁿ-chò sú-siōng tē-3-ê ta̍t-sêng 1,000-hun táⁿ-tiám ê kiû-oân.
* 2017 nî 8 goe̍h 25, tī Chiu-chè Iá-kiû-tiûⁿ bīn-tùi Hù-pang Hān-chiòng, 3-kio̍k-hā phah chhut saⁿ-lúi hong-hiòng ê gó͘-lo͘h, in-ūi tùi-hong saⁿ-lúi-chhiú Ko Kok-lîn chiap-kiû thoân khì it-lúi ê sî, thoân chi̍t-ê bàn-tò͘, it-lúi-chhiú Lîm Ek-choân sui-jiân sūn-lī chiap-tio̍h kiû, tān-sī kah Phêⁿ Chèng-bín sio-lòng, lo̍h-bóe nn̄g-lâng lóng tio̍h-siong lo̍h-tiûⁿ, Phêⁿ Chèng-bín chhiú-ba̍k láu--tio̍h, it-ti̍t-kàu lē-hêng-sài kiat-sok lóng bô koh chhut-sài, liân-sòa kiû-kùi táⁿ-kek-lu̍t chhiau-kòe 3-siâⁿ ê kì-lo̍k thêng-tī 2016 nî.
* 2019 nî 7 goe̍h 7 hō, tī Sin-chng Iá-kiû-tiûⁿ tùi-chiàn Hù-pang Hān-chiòng, 2-kio̍k-siōng thâu-chi̍t-ê táⁿ-se̍k khà chhut Tiong-gōa-iá hong-hiòng ê an-táⁿ, oân-sêng kò-jîn Tiong-chit seng-gâi 2,000-an, chiâⁿ-chò Tiong-chit sú-siōng tē-2-ê, seng-gâi an-táⁿ-sò͘ mā kan-na pí Tiuⁿ Thài-san ê 2,134-ki kē.
* 2019 nî 7 goe̍h 17, tī Tōa-pi-ô͘ Iá-kiû-tiûⁿ, 3-kio̍k-hā Hiaⁿ-tī kong-chiàm móa-lúi, jī-lúi ê cháu-chiá sī kéng-tio̍h pó-sàng chiūⁿ-lúi ê Phêⁿ Chèng-bín, Tân Chú-hô phah chhut jī-lúi an-táⁿ, Phêⁿ Chèng-bín cháu tńg--lâi tē-1,075-hun. 9-kio̍k-hā Tân Hông-bûn chiūⁿ-tiûⁿ tâu-kiû, Phêⁿ Chèng-bín phah chhut tó-gōa-iá hong-hiòng ê chhoan-oa̍t an-táⁿ chiūⁿ-lúi, āu--lâi Tân Chú-hô phah chhut tó-gōa-iá chhia-pò͘-piⁿ ê jī-lúi an-táⁿ, pang-chō͘ Tiong-sìn Hiaⁿ-tī phah ji̍p-khì iân-tn̂g-sài, mā hō͘ Phêⁿ Chèng-bín cháu tńg-lâi seng-gâi tē-1,076-hun, chhiau-kòe Tiuⁿ Thài-san, phah-phòa Tiong-chit ê kì-lo̍k.
* 2019 nî 12 goe̍h 19, tit-tio̍h  hit-nî ê "chòe-ka ūn-tōng cheng-sîn-chióng".

## Tù-chok
**Chèng-bêng Ka-kī: Phêⁿ Chèng-bín* (Hôa-gí: 證明自己：彭政閔), Liân-keng Chhut-pán Sū-gia̍p Kong-si chhut-pán.

## Chit-pāng Seng-gâi Sêng-chek
### Tiong-hôa Chit-pāng
* (**Chho͘-o͘-jī** sī hit-nî siōng-hó ia̍h siōng-koân ê sêng-chek)
* ( sī liân-bêng le̍k-sú lāi-té siōng-hó ia̍h siōng-koân ê sêng-chek)

### Seng-gâi Sò͘-kì Pâi-miâ

### Chóng-kàu-liān sî-kî

## Chham-khó Chu-liāu

## Gōa-pō͘ Liân-kiat

* 
*